Grad Fahrenheit
Grad Fahrenheit is en physikaalsche Eenheit vun de Temperatur, de na den düütschen Physiker un Utfinner Daniel Gabriel Fahrenheit nöömt is. Se warrt in’t Angloamerikaansche Maatsystem bruukt.

Historie 
Fahrenheit hett sien Temperaturskala na en Besöök bi den däänschen Astronom Ole Rømer in Kopenhagen utklamüstert. Rømer weer de eerste wesen, de en Thermometer konstrueert hett, dat mit Help vun twee Fixpunkten kalibreert worrn is. Na de Rømer-Skala liggt de Klaampunkt vun’t Water bi 7,5 Grad, de Kaakpunkt bi 60 Grad un de dörsnittliche Temperatur vun’n Lief vun’n Minsch bi 22,5 Grad.

Fahrenheit hett as Nullpunkt för sien Temperaturskala de deepste Temperatur nahm, de in sien Heimatstadt Danzig in den strengen Winter 1708/1709 meten weer. Mit en Mischen ut „Ies, Water un Salmiak oder Seesolt“ (Küllmischen) künn he dorna den Nullpunkt oder den eersten Fixpunkt wedder herstellen (−17,8 °C). Sien Afsicht weer dorbi, ahn negative Temperatur uttokamen, as se bi de Rømer-Skala al in’n Alldag begäng weern.

As tweeten un drüdden Fixpunkt legg he 1714 den Klaampunkt vun rein Water (Iespunkt) bi 32 °F un de „Lieftemperatur vun en gesunnen Minschen“  bi 96 °F fast. De Nadeel bi disse Skala weer aver, dat sünners de ünnere un de bövere Fixpunkt na hüütige Standards nich nau noog to bestimmen sünd. Dorüm müss en ne’e Definitschoon her.

För de Definitschoon vun en Temperaturskala bruukt een blots twee verschedene, dorför aver mööglichst nipp un nau reproduzeerbore Temperaturen un dorto en Fastleggen vun’t Indeelen vun Skalendeelen twüschen de beiden Temperaturen un en Nullpunkt. As ne’e Fixpunkten sünd dorüm de Klaam- un de Kaakpunkt vun Water nahmen worrn. De ne’e Definitschoon schüll aver ok mööglichst goot to de fröhere Definitschoon passen. Dorüm is för den Klaampunkt vun’t Water de Skalenweert vun 32 °F bibehollen un dat Intervall twüschen de Fixpunkten in 180 Skalendeelen opdeelt worrn. Op disse ne’en Skala liggt de dörsnittliche Normaltemperatur vun’n minschlichen Lief bi 98,6 °F (37 °C), also ’n beten höger as de 96 °F, as Fahrenheit dat oorsprünglich fastleggt harr.

De Fahrenheit-Skala weer in Europa lange Tiet bruukt, bit se denn dör de Celsius-Skala aflöst worrn is. Vundaag is de Fahrenheit-Skala blots noch in de USA un en poor annere engelschspraakige Länner begäng.

Ümreken

Borns 

Physik
Eenheit